32002R0217
L 035/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 217/2002 НА КОМИСИЯТА
от 5 февруари 2002 година
за определяне на критерии за допустимост на суровините в рамките на режима на производствена помощ в Регламент (ЕО) № 2201/96
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2201/96 на Съвета от 28 октомври 1996 г. относно общата организация на пазарите на продукти от преработени плодове и зеленчуци (1), последно изменен с Регламент (ЕО) № 1239/2001 (2), и по-специално член 6, параграф 1 от него,
като има предвид, че:
(1)
Член 2 от Регламент (ЕО) № 2201/96 предвижда режим на помощи за подпомагане на организациите на производители, доставящи домати, праскови и круши от сортовете Williams и Rocha с цел преработката им.
(2)
Следва да бъдат уточнени условията за допустимост на пратките суровини, доставени за преработка, за да се гарантира, че горепосоченият режим ще бъде правилно прилаган, без да се нарушава конкуренцията и без да се засягат правилата, за които страните, подписали договорите, могат да се споразумеят по отношение на изменянето на цената на суровината в зависимост от качествени критерии, допълващи дефектите, посочени в настоящия регламент.
(3)
Настоящият регламент установява подробни правила за прилагане в допълнение към разпоредбите на Регламент (ЕО) № 449/2001 на Комисията от 2 март 2001 г. за определяне на подробни правила за прилагане на Регламент (ЕО) № 2201/96 на Съвета по отношение на режима на производствена помощ за продуктите от преработени плодове и зеленчуци (3), изменен с Регламент (ЕО) № 1343/2001 (4).
(4)
Следва да се посочи до каква степен държавите-членки или договарящите се страни могат да уговарят клаузи в допълнение на разпоредбите на настоящия регламент.
(5)
Мерките, предвидени в настоящия регламент, са в съответствие със становището на Управителния комитет за продуктите от преработени плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент установява критериите, на които трябва да отговарят партидите домати, праскови или круши, доставени за преработка, за да могат да се ползват от режима на производствена помощ, установен в член 2 от Регламент (ЕО) № 2201/96.
Член 2
1. При приемането на всяка пратка преработвателят извършва качествен контрол на суровината въз основа на проби. Компетентните органи на държавите-членки вземат необходимите мерки, за да осигурят, че следваната при вземането и анализа на пробите процедура гарантира обективност и представителност по отношение на всяка пратка. Организацията на производители или неин представител може да вземе участие в процедурата, за извършването на която двете страни може да назначат трето лице.
2. Посоченият в параграф 1 анализ установява тегловния процент на дефектната суровина за всеки от дефектите, определени в член 3, и общата сума на тези проценти, закръглена към по-голямото или по-малкото цяло число. Ако тази обща сума превиши границата от 10 %, пратката не отговаря на условията за помощта.
3. Процентът на намаление, посочен в член 11, параграф 1, буква д) и в член 13, параграф 1, буква б) от Регламент (ЕО) № 449/2001, за всяка допустима пратка представлява посоченaта в параграф 2 обща сума.
4. Цената, платима от преработвателя, посочена в член 3, параграф 4, буква д) от Регламент (ЕО) № 449/2001, от една страна, и сумата на производствената помощ за единица продукт, от друга страна, се прилагат върху доставеното нетно тегло, след прилагане на полученият процент на намаление.
Член 3
Дефектите се определят както следва:
а)
за домати, праскови и круши:
-
чужди тела: за чуждо тяло се счита всичко, което е различно от самия плод. Към тях спадат по-конкретно остатъците от растения (листа, клонки, треви и др.), минералните тела (пръст, чакъл, камъчета и др.) и разни други остатъци,
-
плодове, засегнати от болести, червясали или загнили плодове: плодове, по които личат увреждания от болести, насекоми или от вещество, причиняващо гниене, върху повърхност с диаметър по-голям от 30 mm, проникващи навътре в плода;
б)
само за домати:
-
зелени домати: здрави плодове, преди пълна степен на зрялост, напълно зелени отвън. Цветът във вътрешността на плода не се взема под внимание;
в)
само за праскови и круши:
-
дефекти в размера: минималният размер е 55 mm,
-
зрялост: зелените или презрелите плодове са дефектни. Степента на зрялост се измерва и се сравнява спрямо скàла с гранични стойности, установена от договарящите се страни,
-
петна от градушка, проникващи под епидерма, обхващащи над 20 % от повърхността на плода;
г)
само за праскови:
-
видими разцепени костилки: разцепването на двете половини дава възможност да се види на нивото, където дръжката се прикрепя към плода.
Член 4
1. Държавите-членки или страните, подписали договорите, посочени в член 3 от Регламент (ЕО) № 2201/96, могат да се споразумеят:
-
да се намали границата, определена в член 2, параграф 2, за всеки от съответните продукти, да се определят специфични граници за всеки от дефектите, посочени в член 3, или да се увеличи минималният размер, посочен в член 3, буква в),
-
да се определят дефекти, допълващи дефектите, посочени в член 3, за които тегловният процент на дефектни плодове трябва да се включи към общата сума, предвидена в член 2, параграф 2.
2. Държавите-членки могат да упълномощят страните, подписали договорите, да увеличат границата, определена в член 2, параграф 2, до максимум 15 % за всеки от съответните продукти.
3. Мерките, приети в изпълнение на настоящия член, се уточняват в горепосочените договори.
Член 5
Настоящият регламент се прилага от 2002-2003 пазарна година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 февруари 2002 година.